Diari Oficial de la Generalitat Valenciana


Sumari del DOGV 6008, del 07-05-2009 (2009/4960)

ORDRE de 4 de maig de 2009, de la Conselleria de Benestar Social, per la qual es regulen i es convoquen ajudes dirigides a l'elaboració i implantació de plans d'igualtat en empreses de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6008

Data del DOGV
:   07-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4960


Data del document
:   04-05-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * política de l'empresa
    * ajuda a les empreses
    * dona
    * empresa privada

ORDRE de 4 de maig de 2009, de la Conselleria de Benestar Social, per la qual es regulen i es convoquen ajudes dirigides a l'elaboració i implantació de plans d'igualtat en empreses de la Comunitat Valenciana. [2009/4960]
La Constitució Espanyola establix la igualtat com a valor superior de l'ordenament jurídic, projectant-se amb una eficàcia transcendent, de tal manera que les situacions de desigualtat esdevenen incompatibles amb l'ordre de valors que proclama.
En l'article 9.2, la Constitució atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.
D'acord amb el que establix la Constitució Espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals es troba «la igualtat de drets d'hòmens i dones en tots els àmbits, en particular en matèria d'ocupació i treball».
La Llei 9/2003, de 2 d'abril, de la Generalitat, per a la Igualtat entre Dones i Hòmens, disposa en l'article 20.1 que l'administració autonòmica incentivarà les empreses que establisquen plans d'igualtat que tinguen com a objecte les desigualtats de gènere, que incorporen mesures innovadores per a fer realitat la igualtat en la seua organització, i que proporcionen servicis que faciliten la conciliació de la vida familiar i laboral del personal al seu servici. En desplegament del precitat article, el Decret 133/2007, de 27 de juliol, del Consell, establix les condicions i els requisits per al visat dels plans d'igualtat de les empreses de la Comunitat Valenciana.
La Llei orgànica 3/2007, de 22 de març, per a la Igualtat Efectiva de Dones i Hòmens, preveu en l'article 49 mesures de foment per a la implantació de plans d'igualtat.
La Directiva 2006/54/CE del Parlament Europeu i del Consell de 5 de juliol de 2006, es referix a l'aplicació del principi d'igualtat d'oportunitats i igualtat de tracte entre hòmens i dones en assumptes d'ocupació i treball.
D'acord amb tot l'anterior, el Consell, en el marc del Pla d'Igualtat d'Oportunitats entre Dones i Hòmens de la Generalitat 2006/2009, preveu accions dins de les seues diverses àrees, dirigides a impulsar la implantació de planes d'igualtat en les empreses de la Comunitat, per mitjà de la creació i execució d'estos.
El Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona i per la Igualtat, entre altres funcions, elaborar, promoure i executar les mesures necessàries per fer efectiu el dret d'igualtat de tracte i d'oportunitats entre dones i hòmens amb independència de la seua circumstància i condició, i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
En virtut d'això, en compliment del que estipula l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell, i fent ús de les facultats que em conferix l'article 28.E) de la Llei 5/1983, de 30 de desembre, del Consell, i el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1
La present convocatòria té com a objecte regular la concessió d'ajudes per a aquelles empreses privades de la Comunitat Valenciana que compten amb menys de 250 treballadors/es, que no estiguen constituïdes amb capital públic i que voluntàriament elaboren o implanten plans d'igualtat en la seua organització per fomentar la igualtat d'oportunitats entre dones i hòmens.
Article 2
Aprovar les bases per les quals es regix esta convocatòria, incloses com a annex I de la present Ordre, així com els annexos i documents corresponents a la sol·licitud de les ajudes.
Article 3
Les ajudes incloses en la present convocatòria estan cofinançades pel FSE a través del Programa Operatiu 2007-2013, aprovat per la Decisió de la Comissió de data 20 de desembre de 2007, eix I, tema prioritari 63, actuació Implantació Planes d'Igualtat i Conciliació en Empreses de la Comunitat Valenciana: «El FSE invertix en el teu futur».
La dotació econòmica de les ajudes convocades se sufragaran amb càrrec a la línia T7124 del programa pressupostari 323.10, Promoció de la Dona, del pressupost de gastos de la Generalitat per a l'exercici de 2009, per un import global màxim de noranta mil euros (90.000 €).
DISPOSICIONS FINALS
Primera
S'autoritza el subsecretari de la Conselleria de Benestar Social i la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda potestativament en reposició, o bé directament podrà interposar-se en la seua contra recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Benestar Social, en el termini d'un mes comptador des de l'endemà de la seua publicació, d'acord amb el que preveuen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
b) El recurs contenciós administratiu haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació, de conformitat amb el que disposen els articles 10 i 46.1 de la Llei 29/1998 de 13 de juliol, reguladora de la Jurisdicció Contenciosa Administrativa.
Tot això sense perjuí que puga interposar-se qualsevol altre recurs que s'estime pertinent.
València, 4 de maig de 2009
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
BASES GENERALS
Primera. Objecte i àmbit
1. És objecte de la present Ordre la convocatòria d'ajudes per a aquelles empreses privades de la Comunitat Valenciana que compten amb menys de 250 treballadors/es, que no estiguen constituïdes amb capital públic i que voluntàriament elaboren o implanten plans d'igualtat en la seua organització per fomentar la igualtat d'oportunitats entre dones i hòmens, per mitjà de la contractació temporal a temps parcial d'agents d'igualtat en l'exercici de 2009.
L'elaboració de planes d'igualtat haurà de fer-se d'acord amb el que disposa el Decret 133/2007, de 27 de juliol, del Consell, sobre condicions i requisits per al visat dels plans d'igualtat de les empreses de la Comunitat Valenciana.
La implantació dels plans es referix a aquells que hagen sigut visats per la Direcció General de la Dona i per la Igualtat, d'acord amb el que establix l'esmentat Decret 133/2007.
2. S'entén per Pla d'Igualtat el conjunt ordenat de mesures adoptades després de fer un diagnòstic de situació, tendents a aconseguir en l'empresa la igualtat d'oportunitats entre dones i hòmens i a eliminar-hi la discriminació per raó de sexe.
3. La contractació haurà de realitzar-se amb agents d'igualtat, entenent per tals aquelles persones professionals amb màster homologat, que dissenyen, implementen i avaluen polítiques d'igualtat entre dones i hòmens, i que assessoren en la posada en funcionament de projectes per a la integració de la perspectiva de gènere en programes, institucions i empreses.
La Conselleria de Benestar Social no adquirirà cap obligació que poguera derivar-se de la relació contractual subvencionada a l'empara de la present Ordre.
Segona. Naturalesa de les ajudes
1. Les ajudes previstes en la present Ordre, tindran la naturalesa jurídica de subvencions públiques.
2. Les ajudes concedides en virtut d'esta ordre no necessiten ser notificades a la Comissió Europea, per no reunir tots els requisits de l'apartat u de l'article 87 del Tractat CE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament CE 1998/2006 de la Comissió, de 15 de desembre publicat en el DOCE de data 28 de desembre de 2006.
3. Les ajudes no podran concedir-se a empreses dels sectors següents:
a) Pesca i agricultura, segons es preveu en el Reglament (CE) núm. 104/2000, del Consell.
b) Producció primària dels productes agrícoles que figuren en la llista de l'annex I del Tractat.
c) Activitats relacionades amb l'exportació a tercers països o estats membres quan l'ajuda estiga vinculada a la creació i el funcionament d'una xarxa de distribució o a altres gastos d'explotació vinculats a l'activitat d'exportació.
d) Carbó, segons es definix en el reglament (CE) núm. 1.407/2002
e) Queden excloses, així mateix, les empreses en crisi segons es definixen en l'apartat 7 de l'article 1 de Reglament (CE) núm. 800/2008, de la Comissió de 6 d'agost de 2008.
4. L'ajuda total de minimis concedida no pot excedir de 200.000 euros en un període de tres exercicis fiscals. Quan l'empresa opere en el sector de transport per carretera, l'import màxim aplicable serà de 100.000 euros.
Tercera. Entitats beneficiàries
1. Podran concórrer a la present convocatòria aquelles empreses privades de menys de 250 treballadores/s, qualssevol que siga la seua forma jurídica, que desenvolupen la seua activitat en centres de treball ubicats en la Comunitat Valenciana sempre que, a més, reunisquen els requisits i les condicions que s'establixen en la present Ordre.
2. Queden excloses les empreses que es troben en algun supòsit dels que a continuació es relacionen:
a) Les empreses que estan obligades a l'elaboració i aplicació d'un pla d'igualtat, de conformitat amb el que establix l'article 45 de la Llei Orgànica 3/2007, de 22 de març, per a la Igualtat efectiva de Dones i Hòmens, i l'article 20.4 de la Llei 9/2003, de 2 d'abril, de la Generalitat, per a la Igualtat entre Dones i Hòmens.
b) Les empreses que es troben en els supòsits que es detallen en la base anterior, establits pel Reglament CE 1.998/2006, de la Comissió, de 15 de desembre publicat en el DOCE de data 28 de desembre de 2006.
c) Les empreses que hagen sigut sancionades per resolució ferma per la comissió d'una infracció molt greu en matèria d'igualtat, de conformitat amb el que disposa l'article 46 bis del Text Refós de la Llei sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.
d) Les empreses que estiguen incurses en alguna de les prohibicions assenyalades en l'article 13 de la Llei 38/2003, de 17 de novembre, General de Subvencions, inclosa la prohibició d'incompliment de les obligacions de reintegrament de subvencions que, si és el cas, se'ls hagueren exigit.
e) Les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre.
Quarta. Presentació de sol·licituds, documentació i termini
1. Les sol·licituds es presentaran en dos exemplars en la Direcció General de la Dona i per la Igualtat o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, (d'ara en avant LRJPAC), utilitzant per a això el model normalitzat establit a este efecte que figura en la present Ordre com a annex II, que haurà d'estar firmada pel/la titular o representant de l'empresa sol·licitant.
2. La sol·licitud haurà d'anar acompanyada de la documentació següent:
a) Document acreditatiu de la titularitat del/la sol·licitant o, si és el cas, de la representació que detente.
b) Original i fotocòpia de certificats positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.
c) Declaració responsable del/la sol·licitant en què conste el nombre total de treballadores/s de l'empresa, segons consta en l'apartat C) de l'annex II.
d) Declaració expressa i responsable que l'empresa no ha sigut sancionada per resolució ferma per la comissió d'una infracció molt greu en matèria d'igualtat, d'acord amb el que disposa l'article 46 bis del Text Refós de la Llei sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost, segons consta en l'apartat C) de l'annex II.
e) Declaració expressa que l'empresa no està incursa en cap de les prohibicions assenyalades en l'article 13 de la Llei 38/2003 de 17 de novembre, General de Subvencions i del compliment de les obligacions de reintegrament de subvencions que, si és el cas, se li haguera exigit, segons consta en l'apartat C) de l'annex II.
f) Declaració responsable de l'existència d'altres subvencions o ajudes, nacionals o internacionals, sol·licitades o concedides, o si és procedent, declaració expressa i responsable de la seua inexistència.
g) Declaració responsable referida a les ajudes subjectes al règim de minimis rebudes per l'entitat durant els últims tres anys, comptades des de la primera ajuda obtinguda, amb indicació de l'import, organisme, data de concessió i règim d'ajudes en què s'empara, o, si és el cas, declaració responsable de no haver-ne rebut cap, segons el model que s'inclou en la present Ordre com a document «Declaració d'ajudes de minimis».
h) Dades de la domiciliació bancària, segons el model que s'inclou en la present Ordre com a «Fitxa de manteniment de tercers».
3. Si la sol·licitud aportada fóra incompleta o presentara errors esmenables, es requerirà el/la interessat/da perquè en el termini de 10 dies hàbils esmene la falta o adjunte els documents preceptius, amb advertència que si no ho fera se li tindrà per desistit/da en la seua sol·licitud.
4. La Direcció General de la Dona i per la Igualtat podrà requerir a les persones firmants de les empreses sol·licitants la presentació de qualsevol altra documentació que es considere necessària per a la tramitació de la subvenció.
5. Les sol·licituds podran presentar-se des de l'endemà de la publicació d'esta ordre en el Diari Oficial de la Comunitat Valenciana, fins al 15 de juny de 2009.
Quinta. Quantia de les ajudes
1. Les ajudes de la present convocatòria consistixen en la subvenció per a la contractació temporal a jornada parcial d'un/a agent d'igualtat fins un límit màxim de 3.000 euros.
2. L'import de la subvenció no podrà ser, en cap cas, de tal quantia que aïlladament o en concurrència amb altres ajudes de qualsevol procedència supere el cost real de la contractació.
3. Així mateix, només se subvencionarà la contractació de la/l'agent d'igualtat dins del període comprés des de l'1 gener fins al 31 d'octubre de 2009, a fi de complir el termini màxim de justificació de les ajudes establit en la base onzena.
Sexta. Valoració de les sol·licituds
1. La concessió de les ajudes es farà per mitjà de concurrència competitiva, entenent per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment de les dites sol·licituds entre si, d'acord amb els criteris establits en la present convocatòria, amb estimació les sol·licituds a què s'haja atorgat major valoració i adjudicació de les ajudes amb el límit fixat en la base quinta d'esta convocatòria, fins que s'extingisca el crèdit pressupostari. En el cas que els imports de les ajudes corresponents a les sol·licituds estimades amb major valoració, excedisquen de la dotació pressupostària assignada a esta convocatòria, es procedirà al prorrateig de la quantia corresponent a la dita dotació pressupostària, entre els distints beneficiaris en funció de la valoració assignada.
2. Tota sol·licitud estarà subjecta a valoració a càrrec d'una comissió, que es constituirà a este efecte, i que avaluarà les sol·licituds per mitjà de l'aplicació dels criteris següents:
2.1. Per nombre de persones treballadores en el centre de treball:
a) Empreses de fins a 25 persones treballadores (1 punt).
b) Empreses de 26 a 50 persones treballadores (2 punts).
c) Empreses de 51 a 150 persones treballadores (3 punts).
d) Empreses de 151 a 250 persones treballadores (4 punts).
2.2. D'acord amb el nombre d'hores establit en el contracte de treball a temps parcial, el criteri de baremació serà el següent:
a) Fins un 30% de la jornada màxima legal (1 punt).
b) Des d'un 30% de la jornada màxima legal fins un 50% (2 punts).
c) A partir del 51% de la jornada màxima legal (3 punts).
Sèptima. Comissió de Valoració
La Comissió de Valoració estarà composta per:
- La persona que detente la direcció general de la Dona i per la Igualtat, o persona en qui delegue, que actuarà com a president/a
- Un/una tècnic/a de la Direcció General de la Dona i per la Igualtat, que actuarà com a secretari/a de la Comissió.
- La persona que detente la direcció del Servici de Gestió de Programes de la Direcció General de la Dona i per la Igualtat o persona en qui delegue.
- La persona que detente la direcció de Servici de Família, Menor i Adopcions de València, o persona en qui delegue.
- La persona que detente la direcció de Servici d'Acció Social de Castelló, o persona en qui delegue.
- La persona que detente la direcció de Servici d'Acció Social d'Alacant, o persona en qui delegue.
- Un/a tècnic/a de la Subsecretaria de la Conselleria de Benestar Social.
- Un/a representant del SERVEF.
- Un/a representant de la Conselleria d'Indústria, Comerç i Innovació.
Octava. Tramitació, resolució i recursos
1. El procediment serà instruït per la Direcció General de la Dona i per la Igualtat, que podrà demanar a l'empresa sol·licitant l'aportació addicional d'altres documents o dades aclaridores que estimen necessaris per a resoldre sobre la sol·licitud presentada.
2. Posteriorment, la Comissió de Valoració elevarà proposta motivada de resolució al/a la directora General de la Dona i per la Igualtat, qui resoldrà per delegació prevista en la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de competències en determinats òrgans de la Conselleria (DOCV núm. 5967, de 4 de març de 2009).
3. El termini màxim per a resoldre i notificar la resolució procedent serà fins al 29 de juliol de 2009.
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, les esmentades sol·licituds podran valorar-se i procedir a la seua resolució i notificació en el termini d'un mes comptador a partir de la data de publicació en el Diari Oficial de la Comunitat Valenciana de la resolució del/la conseller/a de Benestar Social que done publicitat a este increment.
4. Transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, d'acord amb el que establix l'article 44.1 de la LRJPAC, i això sense perjuí de l'obligació legal de resoldre sobre la petició presentada.
5. Les resolucions es notificaran als interessats en els termes que preveu l'article 58 de la LRJPAC. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el seu beneficiari.
6. Es donarà publicitat a les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions.
7. Contra la resolució per delegació de la present ordre de convocatòria, que esgota la via administrativa, s'hi podrà interposar recurs potestatiu de reposició en el termini d'un mes comptador des de l'endemà de la seua notificació, davant del conseller de Benestar Social, d'acord amb el que disposen els articles 116 i 117 de la LRJPAC o directament recurs contenciós administratiu en el termini de dos mesos a partir de l'endemà a la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que es puga interposar qualsevol altre recurs que estime pertinent d'acord amb la norma aplicable al fet de què tracta esta resolució.
8. Tota alteració de les condicions tingudes en compte per a la concessió de la subvenció podrà lloc a la modificació de la resolució inicial.
Novena. Publicitat i difusió
Serà obligació de les entitats que resulten beneficiàries de les ajudes regulades en la present Ordre fer conéixer de manera inequívoca que es tracta d'una acció subvencionada per la Direcció General de la Dona i per la Igualtat de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.828/2006, de 8 de desembre, (DOUE 27/12/2006) i al preceptiu pla de comunicació segons el que disposa la secció primera del capítol II del reglament, sobre les activitats d'informació i publicitat que han de dur a terme els estats membres en relació amb les intervencions dels Fons Estructurals.
Així mateix, hauran d'incorporar en tot el material imprés que es derive de les activitats objecte de la present Ordre, els logotips de la Generalitat, del Pla d'Igualtat d'Oportunitats entre Dones i Hòmens i del Fons Social Europeu.
Desena. Obligacions dels beneficiaris
Les empreses beneficiàries de les subvencions estan obligades a:
a) Realitzar l'activitat que fonamenta la concessió de la subvenció.
b) Facilitar a la Direcció General de la Dona i per la Igualtat de la Conselleria de Benestar Social les tasques de seguiment i control.
c) Acreditar davant de la Direcció General de la Dona i per la Igualtat la realització de l'activitat i el compliment dels requisits i les condicions que determinen la concessió o el gaudi de l'ajuda, en la forma que es determina en la present Ordre.
d) Les entitats beneficiàries de les subvencions regulades en esta ordre, en estar cofinançades pel Fons Social Europeu, seran incloses en la llista de beneficiaris que publica anualment la Unitat Administradora del Fons Social Europeu.
e) Assenyalar la col·laboració de la Direcció General de la Dona i del Fons Social Europeu en totes les activitats es que duguen a cap en relació amb la subvenció rebuda, tal com determina la base novena.
f) Comunicar a la Direcció General de la Dona i per la Igualtat, l'obtenció d'ajudes per a la mateixa finalitat procedents de qualssevol administracions o ens públics.
g) Comunicar a la Direcció General de la Dona i per la Igualtat, per a la seua autorització, en el cas en què escaiga, qualsevol modificació que afecte el desplegament i l'execució de l'objecte de la subvenció.
h) Sotmetre's a les accions de control financer previstes en l'article 45 de la Llei 38/2003, de 17 de novembre, General de Subvencions, així com a les referides en l'article 47 del Text Refós de la Llei d'Hisenda Pública de la Generalitat Valenciana i, si és el cas, a les dels òrgans competents del Fons Social Europeu, en relació amb la subvenció concedida. A estos efectes estarà obligada a conservar els documents justificatius de l'aplicació dels fons rebuts, inclosos els documents electrònics i facilitar en tot moment tota la informació que se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria.
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:
- Verificacions administratives sobre els projectes aprovats.
- Verificacions sobre el terreny de determinats projectes, les mostres dels quals s'obtindran a partir d'un mètode de mostratge aleatori. Els paràmetres tècnics de la mostra es determinaran d'acord amb l'annex IV del Reglament (CE) 1.828/2006.
i) Complir totes les obligacions que estroben previstes per al règim de subvencions i ajudes públiques, que siguen aplicables a la present Ordre, d'acord amb el que disposa la Llei 38/2003, de 17 de novembre, General de Subvencions, en el Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Consell de la Generalitat Valenciana i la resta de legislació concordant i d'aplicació.
Onzena. Pagament i justificació de les subvencions
1. Quan finalitzen les actuacions, i amb presentació prèvia de la justificació, la Direcció General de la Dona i per la Igualtat efectuarà la proposta de pagament per l'import justificat sense que puga ser superior a l'import de la subvenció concedida.
No obstant això, d'acord amb el que establix l'article 47 bis del Text Refós de la Llei d'Hisenda Pública Valenciana, aprovat pel Decret Legislatiu de 26 de juny de 1991, de la Generalitat, i a sol·licitud de l'empresa interessada, podrà efectuar-se la proposta de pagament de la manera següent:
a) Fins un 40% del seu import es lliurarà una vegada concedida, amb presentació prèvia d'aval bancari pel dit import a favor de la Generalitat Valenciana, que haurà de ser solidari respecte l'obligat principal, amb renúncia expressa al benefici d'excussió i pagador al primer requeriment de la Tresoreria de la Generalitat.
b) El 60% restant s'abonarà després de l'aportació i comprovació de la documentació justificativa de l'efectiva i correcta aplicació de l'import total de l'ajuda a l'actuació objecte de la subvenció i una vegada l'empresa beneficiària justifique el compliment del que establix.
2. Per a la justificació de les ajudes, serà necessària la presentació de la documentació suficient i adequada dels gastos derivats de la realització de les activitats objecte de la present Ordre. Esta documentació haurà de correspondre, ineludiblement, a gastos realitzats des de l'1 de gener fins al 31 d'octubre de l'exercici de 2009. Necessàriament s'hi adjuntarà la documentació següent:
a) Fotocòpia compulsada del DNI/NIE de la persona contractada.
b) Fotocòpia compulsada de la titulació exigida per a la contractació (màster agent d'igualtat).
c) Fotocòpia compulsada del contracte de treball temporal, a temps parcial, en model oficial, d'acord amb el que establixen els articles 12 (segons la redacció donada pel Reial Decret Llei 15/1998, de 27 de novembre, modificat per l'article primer de la Llei 12/2001, de 9 de juliol i la Llei 43/2006, de 29 de desembre) i 15 (segons la redacció donada per la Llei 63/97, de 26 de desembre, ampliat per l'apartat deu de l'article primer de la Llei 12/2001; RD 2.720/98, de 18 de desembre; article tercer de la Llei 12/2001, de 9 de juliol i Llei 43/2006, de 29 de desembre), ambdós de l'Estatut dels Treballadors .
d) Fotocòpia compulsada de l'alta de la persona treballadora contractada en el Règim General de la Seguretat Social.
e) Fotocòpia compulsada dels documents justificatius d'haver ingressat les quotes a la Seguretat Social corresponents al període de la contractació subvencionada.
f) Fotocòpia compulsada de les nòmines del contracte objecte de la present Ordre i les transferències bancàries com a justificant del pagament efectivament realitzat.
g) Per a l'actuació de «Elaboració Plans d'Igualtat», caldrà presentar el pla d'igualtat elaborat i la sol·licitud amb registre d'entrada en la Direcció General de la Dona i per la Igualtat per a procedir a la tramitació corresponent del visat del pla d'igualtat.
h) Per a l'actuació de «Implantació de Plans d'Igualtat», caldrà presentar memòria justificativa de les actuacions dutes a cap segons el pla d'igualtat ja visat per la Direcció General de la Dona i per la Igualtat.
3. La documentació corresponent a la justificació de les ajudes haurà de presentar-se com a màxim el 5 de novembre de 2009.
Dotzena. Minoració o desistiment sense efectes de la resolució de concessió
1. Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens, públics o privats, nacionals o internacionals, podrà donar lloc a la modificació de la resolució de concessió o minoració de les ajudes.
2. L'incompliment per part l'entitat beneficiària de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003), donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora.
3. En la tramitació del procediment es garantirà, en tot cas, el dret de l'interessat al tràmit d'audiència.
4. El termini màxim per a resoldre serà de sis mesos des del moment en què s'incoe l'expedient de revocació o minoració, i si és el cas, de reintegrament. El transcurs del dit termini sense resolució expressa suposarà la caducitat del procediment, però no la prescripció de l'acció.
5. Les quantitats que s'hagen de reintegrar tindran la consideració d'ingressos de dret públic a l'efecte del procediment aplicable per a la seua cobrança.